SKRIFTLIG FORESPØRGSEL E-1520/00

af Bart Staes (Verts/ALE) til Kommissionen

(12. maj 2000)

Om: Fællesskabsstøtte til projekt i Houthalen-Helchteren

Kommissionen overvejer at yde 60 mio. franc i støtte til udvikling af en vildtpark på området Kelchterhoef i Houthalen-Helchteren (Limburg-provinsen). Flanderns turistråd skal fra sin side investere 50 mio. franc i projektet. Initiativtager er Houthalen-Helchterens kommunalbestyrelse og en nederlandsk projektudvikler.

Vildtparkens placering er i strid med Flanderns gældende fysiske planlægningsplan. Tilladelsen til at fælde træer i et område på 50 ha berører et værdifuldt skov- og naturområde, der forbinder to naturreservater.

Desuden har ministeren for fysisk planlægning ved udstedelsen af byggetilladelsen bevidst omgået naturbeskyttelsesdekretets gennemførelsesbestemmelser. Disse bestemmelser vedtoges af den flamske regering i begyndelsen af september 1999 og offentliggjordes den 11. december 1999 i det belgiske statstidende. En af de vigtigste bestemmelser fastslår, at enhver indvirkning på skov- og/eller naturområder fremover skal kompenseres.

1. Vil Kommissionen tilbagekalde sin finansielle støtte til dette projekt, eftersom vildtparkens placering er i strid med Flanderns fysiske planlægningsplan? I benægtende fald, hvorfor ikke, og hvorledes begrunder Kommissionen sin støtte til et projekt, der er i modstrid med de grønne målsætninger i Flanderns fysiske planlægningsplan?

2. Vil Kommissionen tilbagekalde sin finansielle støtte til dette projekt, da man ved udstedelsen af byggetilladelsen bevidst har omgået naturbeskyttelsesdekretets gennemførelsesbestemmelser? I benægtende fald, hvorfor ikke, og hvorledes begrunder Kommissionen sin støtte til et projekt, der er i modstrid med naturbeskyttelsesdekretets bestemmelser?

Svar afgivet på Kommissionens vegne af Michel Barnier

(30. juni 2000)

Projektet om en vildtpark i Kelchterhoef-området i kommunen Houthalen-Helchteren er samfinansieret under Den Europæiske Fond for Regionaludvikling (EFRU) i forbindelse med programmet under mål 2 for Limburg-provinsen i programperioden 1997-1999.

Projektet blev vedtaget af programmets styringsudvalg den 27. januar 1999. De samlede udgifter til offentlig infrastruktur er budgetteret til 188 mio. BEF (ca. 4,66 mio.), og EF's bidrag er på 58,6 mio. BEF (ca. 1,45 mio.).

Kommissionen deltager normalt i overvågningsudvalgene for programmer under mål 2, hvor spørgsmål om strategi og partnerskab drøftes. Selve udvælgelsen af projekter foretages derimod af et styringsudvalg, der består af lokale deltagere.

I det pågældende tilfælde har Kommissionen på baggrund af referaterne af styringsudvalgets møder konkluderet, at projektet er blevet godkendt på en række betingelser, bl.a. at skal der indhentes byggetilladelse og tilladelse til at rydde skov.

Ifølge de regionale myndigheders oplysninger fra slutningen af regnskabsåret 1999, var der på dette tidspunkt allerede indhentet byggetilladelse og kontrakten formelt indgået. Kommissionen har ingen oplysninger om tilladelsen til at rydde skov.

Der et klart, at en ændring af de oprindelige betingelser, i dette tilfælde bortfald eller tilbagekaldelse af byggetilladelse og tilladelse til at skovrydning, kan få konsekvenser for EF's støtte til programmet, som afsluttes i sin helhed den 31. december 2001.

Selv om det er de kompetente myndigheders opgave at sikre, at reglerne for fysisk planlægning og naturbeskyttelse overholdes på regionalt plan, vil Kommissionen rette henvendelse til de belgiske myndigheder for at få klarlagt de punkter, det ærede medlem har anført.